ชงบอร์ดธอส.เคาะ สร้างบ้านล้านหลัง
ธอส.ชงบอร์ดเคาะบ้านล้านหลังระยะแรก พร้อมเข้าอยู่ทันที 1 หมื่นยูนิตในสิ้นปีนี้
14 ส.ค. 2561

ธอส.ชงบอร์ดเคาะบ้านล้านหลังระยะแรก พร้อมเข้าอยู่ทันที 1 หมื่นยูนิตในสิ้นปีนี้
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ในการประชุมคณะกรรมการธนาคารในวันที่ 24 ส.ค.นี้ จะมีการเสนอให้เห็นชอบโครงการบ้านล้านหลัง ที่จะดำเนินการระยะแรกก่อน จำนวน 1 แสนยูนิต หากที่ประชุมเห็นชอบก็จะเสนอให้นายอภิศักดิ์ ตันติวรวงศ์ รมว.คลัง พิจารณาในเดือน ก.ย. และคาดว่าจากนั้นจึงเสนอเข้าที่ประชุมคณะรัฐมนตรี (ครม.) ในเดือน ต.ค. เพื่อให้ทันดำเนินการภายในสิ้นปี 2561
“ถ้า ครม.เห็นชอบ ธอส.ตามแผนที่คาดไว้ จะเปิดให้ขอสินเชื่อได้ภายในเดือน พ.ย.นี้ ซึ่งล่าสุดจากการคุยกับผู้ประกอบการอสังหาริมทรัพย์ มีความสนใจจะร่วมโครงการนี้กว่า 7 หมื่นยูนิตแล้ว ซึ่งในจำนวนนี้มีกว่า 1 หมื่นยูนิตที่สร้างเสร็จพร้อมเข้าอยู่ทันที” นายฉัตรชัย กล่าว
ทั้งนี้ บ้านล้านหลังระยะแรก 1แสนยูนิต จะมีราคาเฉลี่ยต่อยูนิตไม่เกิน 1 ล้านบาท เพื่อให้ผู้ที่มีรายได้น้อย-ปานกลาง สามารถกู้ซื้อที่อยู่อาศัยเป็นของตนเองได้ โดย ธอส.ได้เตรียมวงเงินสินเชื่อระยะแรกจำนวน 5 หมื่นล้านบาท